
Sõitjateveo avaliku teenindamise otselepingu sõlmimine
1. Asjaolud ja menetluse käik

Narva Linnavalitsuse 13.06.2007.a. korraldusega nr. 839-k tehti Narva Linnavalitsuse Linnavara- ja Majandusametile ülesandeks sõlmida AS-ga Narva Bussiveod sõitjateveo avaliku teenindamise leping tähtajaga 01.07.2007 – 01.07.2012. Narva Linnavalitsuse Linnavara- ja Majandusamet ja AS Narva Bussiveod sõlmisid 21.06.2007.a. sõitjateveo avaliku teenindamise lepingu nr. 168.

Narva Linnavalitsuse 13.06.2012.a. korraldusega nr. 568-k pikendati sõitjateveo avaliku teenindamise lepingu nr. 168 kehtivust kuni 31.12.2012.a.

Narva linna haldusterritooriumil reisijateveoteenuse osutamise tagamiseks on Narva Linnavalitsus otsustanud sõlmida teenuse osutamiseks otselepingu AS-ga Narva Bussiveod. AS Narva Bussiveod on Narva linna ainuomandis.

Narva Linnavalitsuse Arhitektuuri- ja Linnaplaneerimise Ameti põhimääruse § 11 p.61 alusel on ameti ülesandeks linna ühistranspordi korraldamine.

2. Õiguslikud alused

Kohaliku omavalitsuse korralduse seaduse § 6 lg 1 kohaselt on omavalitsusüksuse ülesandeks korraldada linnasisest ühistransporti.
Ühistranspordiseaduse § 5 lõike 1 punkti 6 alusel sõlmib omavalitsusorgan vedajatega avaliku teenindamise lepinguid ning korraldab avalikke konkursse vedajate valimiseks avalikule liiniveole. 

Ühistranspordiseaduse § 10 lõige 1 sätestab, et avaliku teenindamise kohustuse saab vedajale panna üksnes avaliku teenindamise lepingu alusel, mille sõlmivad vedaja ja veo tellija, keda esindab Ühistranspordiseaduse §-s 12 nimetatud pädev ametiasutus. 

Ühistranspordiseaduse § 12 lõike 1 punkti 4 alusel on linnavalitsus pädevaks ametiasutuseks linnasisesel sõitjateveol.

Ühistranspordiseaduse § 10 lõike 12 sätestab, et kui veo tellijal on sõitjateveoteenuse osutamiseks teeliikluses vedajaga sõlmitud avaliku teenindamise leping, sealhulgas avaliku teenindamise otseleping, ei või veo tellija sama vedajaga avaliku teenindamise otselepingut sõlmida, välja arvatud Euroopa Parlamendi ja nõukogu määruse (EÜ) nr 1370/2007 artikli 5 lõigetes 2 ja 5 nimetatud juhtudel.

Euroopa Parlamendi ja nõukogu määruse (EÜ) nr 1370/2007 artikli 5 lõike 2 alusel võib pädev asutus otsustada, kas osutada avalikku reisijateveoteenust ise või sõlmida avaliku teenindamise otseleping õiguslikult eraldiseisva üksusega, kelle üle pädev asutus teostab kontrolli. 

Kohaliku omavalitsuse üksuse finantsjuhtimise seaduse § 28 lõike 2 kohaselt linnavalitsusel, kohaliku omavalitsuse üksuse ametiasutusel ning ametiasutuse hallataval asutusel on keelatud teha tehinguid, mis ei ole eelarves ette nähtud.
3. Otsus

3.1. Sõlmida AS-iga Narva Bussiveod sõitjateveo avaliku teenindamise otseleping  tähtajaga 01.01.2013 – 31.12.2013.a. Narva linna 2013 aasta eelarves ette nähtud eelarvevahendite raames.

3.2. Volitada Narva Linnavalitsuse Arhitektuuri- ja Linnaplaneerimise Ametit sõlmima Narva linna nimel AS-ga Narva Bussiveod sõitjateveo avaliku teenindamise otseleping.
4. Rakendussätted

4.1. Linnakantseleil teha korraldus teatavaks Narva Linnavalitsuse Arhitektuuri- ja Linnaplaneerimise Ametile ning AS-le Narva Bussiveod.

4.2. Korraldus jõustub seaduses sätestatud korras.

